b'\n_START_ARTICLE_\nEuropska avenija\n_START_PARAGRAPH_\nEuropska avenija je ulica u gradu Osijeku. Najreprezentativnija je ulica u tom gradu. Prvi dio sadr\xc5\xbei nizove starih secesijskih zgrada.\n_START_SECTION_\nPovijest\n_START_PARAGRAPH_\nDo kraja 19. stolje\xc4\x87a ova je avenija bila produ\xc5\xbeetak Kapucinske ulice, sa samo nekoliko zgrada na ju\xc5\xbenoj strani ulice. _NEWLINE_Godine 1894. izgra\xc4\x91ena je u historicisti\xc4\x8dkom stilu zgrada, tj. pala\xc4\x8da Gospodarske ili Trgova\xc4\x8dko-obrtni\xc4\x8dke komore. _NEWLINE_Godine 1897. u stilu talijanske renesanse izgra\xc4\x91ena je zgrada Neumann, u \xc4\x8dijem se prostoru danas nalazi Galerija likovnih umjetnosti._NEWLINE_Od 1904. do 1906. na sjevernoj je strani ulice izgra\xc4\x91en niz secesijskih zgrada pa je ona tada nazvana Chavrakova ulica._NEWLINE_Godine 1919. ulica je preimenovana u Aleksandrova, po tada\xc5\xa1njem kralju Kraljevine Jugoslavije, Aleksandru Kara\xc4\x91or\xc4\x91evi\xc4\x87u. Pru\xc5\xbeala se od Ulice Stjepana Radi\xc4\x87a do Ulice kneza Trpimira. _NEWLINE_Godine 1941. Europska je avenija ponovno spojena s Kapucinskom ulicom, pa je cijela ulica, od gornjogradskog Trga Ante Stra\xc4\x8devi\xc4\x87a do Ulice kneza Trpimira nazvana Ulicom dr. Ante Star\xc4\x8devi\xc4\x87a._NEWLINE_Od dolaska socijalisti\xc4\x8dkog re\xc5\xbeima, tj. od 1946. ime je promijenjeno u Bulevar generalisimusa Staljina._NEWLINE_Godine 1948. Europska je avenija preimenovana u Bulevar Jugoslavenske narodne armije._NEWLINE_Godine 1993. nakon osamostaljenja Hrvatske, ovaj potez (od Ulice Stjepana Radi\xc4\x87a do Ulice kneza Trpimira) preimenovan je u Europska avenija.'